SL Uradni list Evropske unije C 308/23

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 308/09)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„PRESUNTO DE CAMPO MAIOR E ELVAS“ ali „PALETA DE CAMPO MAIOR E ELVAS“

ES št.: PT/PGI/005/0438/24.11.2004

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Gabinete de Planeamento e Políticas Naslov: Rua Padre António Vieira, n.o 1, 8o P-1099-073 Lisboa Telefon: (351) 213 81 93 00 Telefaks: (351) 213 87 66 35 E-naslov: gppaa@gppaa.min-agricultura.pt

2. Vlagatelj:

Naziv: ACPA — Associação de Criadores de Porco Alentejano Naslov: Rua Armação de Pêra, n.o 7 P-7670-259 Ourique Telefon: (351) 286 51 80 30 Telefaks: (351) 286 51 80 37 E-naslov: acpaourique@mail.telepac.pt Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.2: Mesni proizvodi (kuhani, soljeni, prekajeni itd.)

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime: „Presunto de Campo Maior e Elvas“ ali „Paleta de Campo Maior e Elvas“

4.2 Opis: Mesni proizvodi presuntos in paletas, proizvedeni iz stegen in plečet prašičev (razen živali za razplod) pasme alentejana, ki je bila registrirana v portugalski rodovniški knjigi v oddelku za pasmo alentejana, živali te pasme pa so rejene na poseben način in zaklane pri starosti 12 do 24 mesecev. Soljenje, presoljevanje, sušenje, staranje, rezanje in pakiranje se izvajajo po določenih pravilih. Mesni proizvodi presuntos so pripravljeni iz zadnjih nog, odrezanih v višini medenice (Symphysis ischiadica – pubica) prašiča, medtem ko so mesni proizvodi paletas pripravljeni iz sprednjih nog.

Mesni proizvodi presunto in paleta so opredeljeni anatomsko in glede na mišice, treba pa je upoštevati, da je okrog slednjih plast maščobe. Oblika in zunanji videz: mesni proizvod presunto je v prerezu podolgovat, se zašiljeno konča z ozkim vrhom ali konico, pri čemer parkelj in zunanji sloj kože nista odstranjena; mesni proizvod paleta je v prerezu zaobljen, se zašiljeno konča s konico, pri čemer parkelj in zunanji sloj kože nista odstranjena. Teža: več kot 5 kg pri mesnem proizvodu presunto in več kot 3,5 kg pri mesnem proizvodu paleta. Meso je pri rezanju rdeče, mastno, gladko in marmornatega izgleda s progami intramuskularne maščobe. Sestava je mehka in ne preveč vlaknasta. Maščoba je svetla, bela do bisernata, in prijetnega okusa. Okus je rahlo slan, dolgotrajen in prijeten, aroma pa prijetna, imenovana „montanheira“. Proizvoda je mogoče brez težav razlikovati od mesnega proizvoda Presunto do Alentejo, ker sta tanjša, bolj podolgovata, bolj slana in temnejša.

4.3 Geografsko območje: Meje geografskega območja, na katerem se proizvajajo surovine (tj. območje, na katerem se živali skotijo, vzredijo, pitajo in zakoljejo ter na katerem se razrežejo trupi, da se dobijo stegna in krače), so določene naravno z območji montado (pašniki s hrastovimi gozdiči) in prisotnostjo kmetij, na katerih se lahko zato izvaja pašno kmetijstvo vrste montanheira po pravilih, ki urejajo zakol in rezanje ter pridobivanje stegen in plečet prašičev pasme alentejana. Območje zajema naslednje občine in okraje: Abrantes, Alandroal, Alcácer do Sal (razen okraja Santa Maria do Castelo), Alcoutim, Aljezur (okraji Odeceixe, Bordeira, Rogil in Aljezur), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (okraja Odeleite in Azinhal), Castro Verde, Chamusca, Coruche, Crato, Cuba, Elvas (razen okraja Caia e S. Pedro), Estremoz, Évora, Ferreira do Alentejo, Fronteira, Gavião, Grândola (razen okraja Melides), Idanha-a-Nova, Lagos (okraj Bensafrim), Loulé (okraji Ameixial, Salir, Alte, Benafim in Querença), Marvão, Mértola, Monchique (okraji Monchique, Marmelete in Alferce), Monforte, Montemor-o-Novo, Mora, Moura, Mourão, Nisa, Odemira (razen okrajev Vila Nova de Mil Fontes in S. Teotónio), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (razen okraja Santo André), Sardoal, São Brás de Alportel, Serpa, Sines, Silves (okraji S. Marcos, S. Bartolomeu de Messines in Silves), Sousel, Tavira (okraj Cachopo), Vendas Novas, Viana do Alentejo, Vidigueira, Vila Velha de Ródão in Vila Viçosa.

Geografsko območje, na katerem se izvaja predelava (proizvodnja, rezanje, razkosavanje in pakiranje), je določeno naravno in je omejeno z občinama Campo Maior in Elvas, za kateri je značilna mikroklima, ki se zelo razlikuje od razmer v ostalem delu regije Alentejo, saj je bolj celinska (z zelo vročimi in suhimi poletji ter zelo hladnimi in suhimi zimami), kar se kaže v velikih razlikah glede tega, kako se meso pripravlja, soli, stara in suši, te razlike pa pomenijo znatno drugačne organoleptične lastnosti končnih proizvodov. Mesni proizvodi presuntos in paletas so v prerezu tanjši in bolj podolgovati, so temnejši in imajo pri rezanju manj mehko in manj sočno teksturo, so bolj nežnega in rahlo slanega okusa ter imajo manj blago, bolj grenko in dolgotrajnejšo aromo.

4.4 Dokazilo o poreklu: Prašiči pasme alentejana morajo biti skoteni in vzrejeni na registriranih in nadzorovanih kmetijah. Živali se ob skotitvi vpišejo v ustrezno rodovniško knjigo. Zakol, razsek, predelavo, razkosavanje in pakiranje je treba izvajati v obratih, ki jih je za ta namen odobril nadzorni organ, so na navedenem geografskem območju in se nadzorujejo. Odobritev je odvisna od predhodnega preverjanja razmer, v katerih se izvajata proizvodnja in predelava, zlasti glede porekla uporabljenih surovin in glede tega, kako se te predelujejo, razrežejo, razkosavajo in pakirajo, ter lastnosti končnega proizvoda. Sprejeti so bili specifikacije in nadzorni postopki, ki veljajo za celotno proizvodno verigo in za vse, ki sodelujejo v njej.

Obstaja sistem popolne povratne sledljivosti, ki ga izvajajo sami proizvajalci in omogoča spremljanje celotnega proizvodnega ciklusa od surovine do končnega proizvoda („od pašnikov montado do mize“) in identifikacijo številk ušesnih znamk na živalih na podlagi številke na certifikacijski oznaki na celih stegnih ali paketih razkosanega mesa.

Na koncu proizvodnega postopka lahko certifikacijsko oznako, logotip in ime Presunto de Campo Maior e Elvas ZGO ali Paleta de Campo Maior e Elvas ZGO nosijo le proizvodi, ki izpolnjujejo vse specifikacije in za katere so bili izvedeni ustrezni dokumentirani pregledi – vključno z laboratorijskimi preskusi in predložitvijo ocenjevalni komisiji.

4.5 Metoda pridobivanja: Prašiči pasme alentejana se vzrejajo z ekstenzivnim in polekstenzivnim sistemom reje, večinoma na prostem, na območjih, na katerih raste najmanj 40 dreves črnike ali španskega hrasta na hektar in na katerih je gostota prašičev največ en prašič na hektar pašnika montado. Živali se večinoma redijo ekstenzivno in se hranijo z odpadnimi žiti in stranskimi proizvodi, travami, stročnicami (npr. z grahom in grašico) ter celo manjšimi sesalci in pticami, jajci, plazilci, mehkužci, črvi itd., kar je običajno za vsejede živali. Le pri pomanjkanju hrane na polju se živalim dodajajo prehranska dopolnila (do 30 % prehrane), ki ne izhajajo iz regije. Živali se morajo v zaključni fazi obvezno od 60 do 90 dni rediti po sistemu montanheira (tj. hranjenje z želodom in drugimi proizvodi s pašnikov montado) ter morajo s tako prehrano pridobiti vsaj tri arrobe (45 kg) telesne teže. Prašiči so zaklani pri starosti med 12 in 24 meseci, pri čemer je najmanjša teža trupa 90 kg. Stegna in plečeta so označena posamezno z oštevilčeno znamko. Stegna in plečeta morajo tehtati najmanj 7,5 kg oziroma 5 kg, pri čemer parkelj ostane na njih. Glede na težo stegen in plečet se lahko podkožna maščoba obreže. Predelava stegen in krač po pristnih in stalnih lokalnih metodah na podlagi znanja ter izkušenj lokalnega prebivalstva vključuje: rezanje, soljenje, izpiranje, presoljevanje (znojenje/izsuševanje), sušenje in staranje. S tem postopkom mesni proizvodi presuntos in paletas počasi pridobijo svoj videz, barvo, aromo in teksturo, zaradi katerih so edinstveni.

Presuntos in Paletas de Campo Maior e Elvas se lahko tržijo celi, razrezani ali razkosani, s kostjo ali brez kosti. Rezanje, razkosavanje in odkoščevanje se lahko izvajajo le v predelovalnih obratih na geografskem območju pridelave, saj so ti postopki povezani s posebnim znanjem in izkušnjami glede oblike, prefinjenih arom ter zapletenih okusov vsakega kosa. Preden se kos izbere za razrez, strokovnjaki iz regije določijo optimalno stopnjo sušenja, izobraženi in usposobljeni pokuševalci pa izvedejo natančno oceno organoleptičnih lastnosti proizvoda in njegove primernosti za rezanje. Za čim večji donos od vsakega kosa morajo razrez izvesti visoko usposobljeni strokovnjaki, ki lahko s spretnim rezanjem izkoristijo vse mišično tkivo kosa in ga razrežejo na izredno tanke rezine, s čimer se v celoti izkoristijo organoleptične lastnosti proizvoda. Kakovost maščobe na mesu – s svojim okusom, aromo, barvo in sijajem – se hitro poslabša, če je v stiku z zrakom ali je temperatura visoka. V skladu s tem je treba navedeni postopek izvesti v predelovalnih obratih, ki so primerni mikrobiološko ter glede temperature in vlažnosti, da se ne poslabša prefinjen okus proizvoda in se omogoči njegovo takojšnje pakiranje ter tako prepreči nepotrebno izpostavljenost zraku. Dodati je treba, da ta postopek spremljajo organoleptični preskusi, ki jih izvaja za to posebej usposobljeno osebje, namen teh ukrepov pa je zagotoviti, da je proizvod popolnoma sledljiv in da ni nobenega zmanjšanja njegove vrednosti (zlasti organoleptične), tako da se potrošnikom brez zavajanja dobavijo pristni proizvodi, proizvedeni v regiji porekla, ter da se pregledi lahko izvajajo v celotnem proizvodnem ciklusu.

4.6 Povezava: Presuntos in paletas de Campo Maior e Elvas so proizvedeni v regiji z nekakovostno prstjo ter zelo vročimi in suhimi poletji ter hladnimi in suhimi zimami. Rastlinstvo, ki lahko v takih razmerah uspeva in ga je mogoče uporabiti, je rastlinstvo pašnikov montado in rastlinstvo, povezano z njim. Prašiči pasme alentejana kar najbolje izkoristijo te naravne razmere, saj jih je mogoče rediti na prostem in se lahko hranijo večinoma z naravnimi proizvodi, značilnimi za to okolje (trava, želod, žita in stročnice ter manjše živali), po posebnem sistemu, imenovanem montanheira.

Ta vrsta reje živali in prehrana dajeta mesu posebne lastnosti glede mišic in maščobe.

Posebne podnebne razmere v občinah Campo Maior in Elvas so spodbudile razvoj posebnega znanja in izkušenj, saj omogočajo naravno sušenje prašičjega mesa, ne da bi se uporabljal dim ali katera koli druga zunanja snov, razen soli, to pa pomeni številne razlike, zlasti glede:

rezanja in obdelave mesa;

trajanja soljenja;

trajanja različnih faz postopka.

Glede na to so mesni proizvodi Presuntos in Paletas de Campo Maior e Elvas v prerezu tanjši in bolj podolgovati, so temnejši in imajo pri rezanju manj mehko in manj sočno teksturo, so manj nežnega in rahlo slanega okusa ter imajo manj blago in manj nežno aromo.

Glede na razmere v občinah Elvas in Campo Maior, ki sta bolj „celinski“, so ti proizvodi tanjši, bolj podolgovati, bolj slani in temnejši kot proizvodi iz regije Alentejo, ki so mehkejši.

Povezanost proizvoda z regijo temelji tudi na naslednjih dejavnikih.

Zgodovina: Obstaja več virov – nekateri segajo v obdobja več stoletij pr. n. š. – o vlogi in pomenu proizvodov iz prašičjega mesa v lokalni prehrani. Zadnjih približno 400 leti je potekal boj med poljedelstvom in živinorejo, ki je bil osredotočen na negativne učinke prašičereje na kmetijska zemljišča in vlogo prašičereje v prehrani ljudi. Skoraj vsaka občina v regiji Alto Alentejo je kdaj prosila kralja ali parlament, da zaščiti njene interese. V občinah Elvas in Arronches je bilo na primer na mestnih ulicah toliko prašičev, da je kralj z odlokom prepovedal njihovo prisotnost znotraj mestnih obzidij. Ker je bila ljudem prepovedana reja prašičev, ki je bila takrat pomemben vir sredstev, je kralj prejel veliko nujnih prošenj, da se reja prašičev spet dovoli, in je ukazal povrnitev prvotnega stanja, nakar so tudi tisti, ki so prvotne pritožbe podpisali, začeli priznavati, da odsotnost prašičev pomeni bedo za revne. Regija Campo Maior je del portugalskega ozemlja postala šele po podpisu pogodbe iz Alcanisesa v 13. stoletju, ko je vladal kralj D. Diniz. Regija Elvas, ki naj bi jo ustanovili Rimljani, je bila leta 1166 odvzeta Mavrom, vendar je šele leta 1229 dokončno postala del Portugalske. Regiji Campo Maior in Elvas sta obmejni, zato je španski vpliv zelo močan in se opazi pri proizvodnji mesnih proizvodov presuntos in paletas, ki je nekoliko drugačna kot v preostalem delu regije Alentejo.

Prst in podnebje: Redki hrastovi gozdovi in z njimi povezano rastlinstvo pašnikov montado so edina vrsta rastlinstva, ki kljubuje ostrim lokalnim razmeram, za katere sta značilna nekakovostna prst ter izredno vroče in suho podnebje. Regiji Campo Maior in Elvas imata posebno mikroklimo z zelo malo letnih padavin (617 mm), zelo veliko sončnega obsevanja (2 979 ur) in temperaturami, ki pogosto dosežejo od 33 do 34 °C poleti in lahko padejo na od 4 do 5 °C pozimi, kar je značilno za celinsko podnebje in zagotavlja idealne razmere za sušenje mesnih proizvodov presuntos in paletas.

Ljudje: Ti proizvodi se jedo na več tradicionalnih načinov, vendar se nikoli ne skuhajo. V regijah Campo Maior in Elvas se mesni proizvodi presuntos ali paletas običajno ročno narežejo zelo na tanko in postrežejo s kakovostnim lokalnim vinom v poznopopoldanskem času ali kot predjed pred poznim kosilom. V preteklosti so se Presuntos ali Paletas de Campo Maior e Elvas postregli le ob praznovanjih ali se izročali kot dragoceno darilo.

4.7 Nadzorni organ:

Naziv: Agricert — Certificação de Produtos Alimentares, Lda Naslov: Av. de Badajoz, n.o 3 P-7350-903 Elvas Telefon: (351) 268 62 50 26 Telefaks: (351) 268 62 65 46 E-naslov: agricert@agricert.pt

Agricert je priznan kot ustanova, ki izpolnjuje zahteve standarda 45011:2001.

4.8. Označevanje: Etiketa mora vključevati naslednje navedbe: Presunto de Campo Maior e Elvas – ZGO ali Paleta de Campo Maior e Elvas – ZGO in ustrezen logotip Skupnosti, certifikacijsko oznako z imenom proizvoda in njegovo oznako, imenom nadzornega organa in serijsko številko (številčno ali črkovno-številčno oznako, ki omogoča sledljivost proizvoda). Piktogram je vžgan na zunanji sloj kože proizvodov Presunto de Campo Maior e Elvas in Paleta de Campo Maior e Elvas: